Bino yabyogeredde ku mukolo abeddira ekika ky’Omusu kwebasondedde ssente ku Pulojekiti y’okukulaakulanya Obutaka bwabwe e Ssama Mawokota nga mu kusooka bagenda kuteekawo enju y’Omukulu w’ekika oluvannyuma baddeko ebintu.
Omukolo gwabadde ku Buziga Country Resort mu ggombolola ya Mutuba III Makindye- Kampala mu Kyadondo ku Lwomukaaga July 21, 2018.
“Ndowooza okugenda mu maaso n’enkulaakulana naffe abakyala twetaaga okuweebwa obuvunaanyizibwa okuwereeza ekika kubanga ffe tusinga obwesigwa mu kukwata ensimbi, okukunga abantu ate n’okwogera nabo obulungi n’olwekyo nsaba Jjajja ekyo kitunulwemu,” Minisita Mariam Mayanja bweyategeezezza.
Ate ye omukulu w’ekika yakubirizza bazzukkulu be okukomya okwenyooma olwaabo ababayita abatono ng'ate balina amaanyi agasobola okukola ebintu by’enkulaakulana mu kika ng’ebika ebirala, bw'atyo n'abasaba obutamuswaza kubanga yawera mu maaso ga Kabaka nga bw'agenda okukulemberamu bazzukkulu be okukyusa obutaka bwabwe e Ssama bufuuke ekibuga.
Omwaka oguwedde ab'Omusu batandika enteekateeka z’okukulaakulanya obutaka bwabwe nga bakolako ebintu eby’enjawulo era mu bbanga lino bazze basonda ensimbi ez’okusooka okuzimba enju y'omutaka ey’okuwemmenta obukadde 500. Baasonzeewo obukadde 30 mu mpeke n’ebisuubizo.
lug_Latn lug_Latn lug_Latn lug_Latn lug_Latn